
Grozījumi Elektronisko sakaru likumā
Izdarīt Elektronisko sakaru likumā (Latvijas Vēstnesis, 2022, 144. nr.; 2023, 93.A nr.; 2024, 129., 249. nr.; 2025, 4. nr.) šādus grozījumus:
1. Izslēgt 109. pantu.
2. 110. pantā:
papildināt ar 1.1 daļu šādā redakcijā:
"(11) Lai veiktu normatīvajos aktos noteikto uzraudzību par personu dalību Latvijas Republikā nelicencētajās interaktīvajās azartspēlēs un interaktīvajās izlozēs, Valsts ieņēmumu dienestam ir tiesības pieprasīt un elektronisko sakaru komersantiem ir pienākums sniegt šā panta pirmajā daļā minētos noslodzes datus par galalietotāju, kurš izmantojis Latvijas Republikā nelicencēta interaktīvo azartspēļu vai interaktīvo izložu organizētāja tīmekļvietni, ja attiecīgā informācija elektronisko sakaru komersantam ir pieejama.";
papildināt ar piekto, sesto, septīto, astoto, devīto, desmito, vienpadsmito un divpadsmito daļu šādā redakcijā:
"(5) Valsts ieņēmumu dienestam ir tiesības pieņemt lēmumu par piekļuves ierobežošanu Latvijas Republikā nelicencēta interaktīvo azartspēļu vai interaktīvo izložu organizētāja domēna vārdam vai interneta protokola (IP) adresei.
(6) Elektronisko sakaru komersantam ir pienākums nodrošināt Valsts ieņēmumu dienesta pilnvarotam pārstāvim piekļuvi elektronisko sakaru komersanta elektronisko sakaru tīkla pieslēguma punktiem, lai tas varētu pārliecināties, ka Valsts ieņēmumu dienesta pieņemtais lēmums par Latvijas Republikā nelicencēta interaktīvo azartspēļu vai interaktīvo izložu organizētāja domēna vārda vai interneta protokola (IP) adreses piekļuves ierobežošanu tiek pildīts.
(7) Ja elektronisko sakaru komersants pēc šā panta piektajā daļā noteiktā lēmuma saņemšanas normatīvajos aktos noteiktajā termiņā nav ierobežojis piekļuvi Latvijas Republikā nelicencēta interaktīvo azartspēļu un interaktīvo izložu organizētāja domēna vārdam vai interneta protokola (IP) adresei, lēmuma izpildi var nodrošināt piespiedu kārtā bez atsevišķa rakstveida brīdinājuma par administratīvā akta piespiedu izpildi.
(8) Pamatojoties uz Valsts ieņēmumu dienesta lēmumu, augstākā līmeņa domēna ".lv" reģistra turētājs un elektronisko sakaru komersants Ministru kabineta noteiktajā kārtībā Latvijas Republikā ierobežo piekļuvi Latvijas Republikā nelicencēta interaktīvo azartspēļu vai interaktīvo izložu organizētāja domēna vārdam vai interneta protokola (IP) adresei.
(9) Šā panta piektajā un astotajā daļā minēto lēmumu var apstrīdēt un pārsūdzēt Valsts ieņēmumu dienesta likuma 14. pantā noteiktajā kārtībā. Lēmuma apstrīdēšana vai pārsūdzēšana neaptur tā darbību.
(10) Elektronisko sakaru komersants, izpildot šā panta astotajā daļā noteikto prasību, vienlaikus pāradresē galalietotāju uz  Valsts ieņēmumu dienesta tīmekļvietni, kur norādīta informācija par personai piemērojamo atbildību.
(11) Ministru kabinets nosaka kārtību, kādā Valsts ieņēmumu dienests šā panta piektajā daļā minētajā gadījumā sagatavo un paziņo augstākā līmeņa domēna ".lv" reģistra turētājam un elektronisko sakaru komersantam lēmumu par piekļuves ierobežošanu Latvijas Republikā nelicencēta interaktīvo azartspēļu vai interaktīvo izložu organizētāja domēna vārdam vai interneta protokola (IP) adresei, kā arī minētajā lēmumā ietveramā pieprasījuma formu, lēmuma paziņošanas veidu, izpildes veidu un darbības termiņu.
(12) Elektronisko sakaru komersants nav atbildīgs par zaudējumiem, kas trešajām personām radīti šā panta piektajā daļā minētā Valsts ieņēmumu dienesta lēmuma izpildes rezultātā."
Likums stājas spēkā 2026. gada 1. aprīlī.

